Արդուկիչ մեքենա

Արդուկիչ մեքենա, էլեկտրական կենցաղային մեքենա, որի միջոցով գործվածքն արդուկվում է պտտվող գլանիկի և վերջինին սեղմված տաք «մաշիկի» (արդուկ) արանքով իրը ձգելով։

Կառուցվածք 
Մեքենան ունի ոտնակ, որն ապահովում է «մաշիկը» գլանիկին սեղմելու անհրաժեշտ ճիգը, ինչպես նաև գլանիկը պտտող էլէկտրաշարժիչի միացումն ու անջատումը։ Արդուկման ընթացքում ավտոմատ սարքավորանքը կարգավորում է սեղմման ճիգն ըստ գործվածքի հաստության։ Արդուկը տաքացվում է խողովակաձև էլեկտրատաքացիչ տարրով։ Արդուկիչ մեքենան ունի ջերմակարգավորիչ (հնարավորություն է տալիս տարբեր գործվածքների համար հաստատել անհրաժեշտ ջերմաստիճան)։ Գլանիկի էլեկտրաշարժիչն անջատելու դեպքում մեքենան կարելի է օգտագործել որպես արդուկամամլիչ (դարսերի, տաբատների ծալքերի ձևավորման համար)։

Նախքան արդուկելը սպիտակեղենը պետք է թեթևակի խոնավացնել։ Արդուկիչ մեքենայով արդուկելու ընթացքում սպիտակեղենը խոնավացնելն արգելվում է։

Կենցաղային սարքեր